**Crez**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E noaptea sumbră, lupii merg în haită

La vânătoare, caută drumeți

Ce-au rătăcit cărarea prin nămeți,

Apoi pe ulițe dau câte-o raită

Să caute vreo poartă descuiată

Cu bătătura-n umbră, fără câini...

Mi-e teamă,-s singur și frământ în mâini

Fotografia ta ce-o port legată

C-un lănțișor de-argint, să mă păzească,

La gât, când dorm, în palmă când visez

Ori buchisesc în gând câte un crez

Haita de lupi să nu mă ispitească.

- E-o bezn-apocaliptică și cerul

Păzit de îngeri palizi e închis,

Potecile pădurii, doar în vis

Le mai străbat... E-atât de aspru gerul

Și freamătă copacii. Nu te teme,

Nu-s lupii cei mai asprii vânători,

În haita lor am fost de-atâtea ori

Și le-am purtat însemnele pe steme.

Hai, vino mai aproape, căci lupoaica

'și hrănește puii cu-ntuneric pur,

În nopțile cu lună plină-ți jur,

Că suntem lupi, dar nu ne mai știm maica.

Ioan Grigoraș Liliana Trif